Imtella' Settembru 22, 2020 - Aġġornata 22 Ta' Settembru, 2020 7:37pm Il-Professur Alexiei Dingli qal li għalkemm it-teknoloġija ilha magħna 70 sena mistennija tkompli tbiddel id-dinja tagħna fl-għaxar snin li ġejjin. Waqt seminar organizzat bħala parti mill-Ġimgħa għas-Servizz Pubbliku dwar il-prospetti tal-Intelliġenza Artifiċjali fil-ħidma tas-Servizz Pubbliku, is-Segretarju Permanenti Ewlieni Mario Cutajar qal li se titfassal strateġija ġdida biex tħares kwistjonijiet etiċi li qed iġġib magħha t-teknoloġija f'ħajjitna, bħal kif u fejn tintuża d-data miksuba, u kif tinħażen. Il-maġġoranza ta' dawk li jużaw is-servizzi tal-Gvern offruti onlajn huma kuntenti bis-sistema. Dan joħroġ minn stħarriġ ikkumissjonat mill-Uffiċju tas-Segretarju Permanenti Ewlieni li sab ukoll li ftit iktar min-nofs il-popolazzjoni, ma jużawx dawn is-servizzi. Waqt li kien qiegħed jitkellem f'attività marbuta mal-ġimgħa ddedikata lis-Servizz Pubbliku s-Segretarju Permanenti Ewlieni Mario Cutajar saħaq fuq l-importanza tat-teknoloġija biex tingħeleb l-isfida tal-burokarazija. Qal li ċ-ċavetta biex tinqered il-burokrazija tibqa' t-teknoloġija u għalhekk apparti l-investiment inizjali ta' €140 miljun bħalissa għaddej investiment ieħor ta' €40 miljun oħra fi proġetti differenti għat-twettiq tal-istrateġija Mapping Tomorrow. Is-Sur Cutajar qal li din l-istrateġija għandha l-għan li jiżdied l-użu tas-servizzi online miċ-ċittadini; jissaħħu s-sistemi diġitali interni biex l-uffiċjali pubbliċi jagħmlu xogħolhom b'mod aktar effiċjenti; u fuq kollox li jibda jitħaddem fil-prattika l-Once-Only Principle jiġifieri li ċ-ċittadin li juża servizz governattiv jintalab l-informazzjoni dwaru nnifsu darba biss. F'kummenti ma' Television Malta, is-Sur Cutajar qal li jeħtieġ naraw kif se nużaw l-Intelliġenza Artifiċjali fis-sistemi diġitali tagħna biex infasslu u noffru servizzi ġodda. "Illum qed nitkellmu fuq l-AI mhux għax sibnieha fil-kotba u ġejna niddiskutuha. Imma huwa pjan li beda fl-2014 l-ewwel nett biex nintegraw l-investiment għaliex dan huwa pjan li beda fl-2014 b'investiment li bih rridu nintegraw it-teknoloġija lejn is-servizz ta-ċittadin." Il-Professur Alexiei Dingli xejjen l-interpretazzjonijiet tat-teknoloġija AI bħala sempliċiment 'hype' u qal li din hija differenti minn teknoloġiji oħra emerġenti. Qal kif l-Intelliġenza Artifiċjali tmiss ma' kull settur tas-Servizz Pubbliku u kif mistennija tkompli tbiddel id-dinja tagħna fl-għaxar snin li ġejjin. "L-intelliġenza hi xi ħaġa orizzontali tista' tmiss ma' kollox għandek sistemi fis-saħħa anke fir-riċerka biex jinstabu metodi ġodda biex jitfejjqu n-nies fis-sistema edukattiva, anke fit-trasport tmiss ma kull settur ila seħħ għall-dawn l-aħħar 70 sena iżda laħqet il-milja tagħha f'dawn l-aħħar 10 snin." Il-Professur qal li l-importanza tat-teknoloġija AI ħareġ ukoll mid-diskors li għamlet il-President tal-Kummissjoni Ewropea Ursula Von Der Leyen il-ġimgħa l-oħra li matulu elenkat it-teknoloġija AI bħala waħda mill-forzi teknoloġiċi li timmerita investiment u attenzjoni għaż-żmien li ġej.